ทีเอ็มบี ตอกย้ำความเป็นผู้นำด้าน Digital Banking
ทีเอ็มบี คว้ารางวัลยอดเยี่ยม Best Digital Financial Inclusion Project จากเวที The Asset Triple A Digital Awards 2020
16 ก.ย. 2563

นายรัชกร ชยาภิรัต หัวหน้าเจ้าหน้าที่บริหาร นวัตกรรมทางดิจิทัล (ลูกค้าธุรกิจ) ทีเอ็มบี หรือ ธนาคารทหารไทย จำกัด (มหาชน) เป็นผู้แทนรับ รางวัล Best Digital Financial Inclusion Project  จากเวที The Asset Triple A Digital Awards 2020 โดยเป็นรางวัลที่ทีเอ็มบีได้รับจากความโดดเด่นด้านดิจิทัลโซลูชันเพื่อลูกค้าธุรกิจอย่างต่อเนื่อง และทีเอ็มบีได้ต่อยอดพัฒนานวัตกรรมระบบดิจิทัลวอลเล็ต ซึ่งเป็นโซลูชันที่มาช่วยแก้ไขปัญหาให้แก่ลูกค้าธุรกิจและเครือข่ายธุรกิจทั้งระบบที่ปัจจุบันกระบวนการซื้อ-ขายและการแลกเปลี่ยนเอกสารยังเป็นกระดาษหรือเงินสด ให้สามารถทำธุรกรรมผ่านระบบดิจิทัลที่มีการเชื่อมต่อข้อมูลการค้าและการเงินเข้าด้วยกันทั้งการรับเงินและจ่ายเงิน ช่วยสร้างประสบการณ์การทำธุรกรรมการเงินที่สะดวก ง่าย และถูกต้องแม่นยำ เพิ่มประสิทธิภาพการทำงานให้กับลูกค้าธุรกิจตลอดทั้งห่วงโซ่ซัพพลายเชน ตอบโจทย์ความต้องการองค์กรธุรกิจทุกขนาดตั้งแต่ต้นน้ำถึงปลายน้ำ ช่วยให้ลูกค้าองค์กรดำเนินธุรกิจได้อย่างมีประสิทธิภาพและยั่งยืน สร้างชีวิตทางการเงินที่ดีขึ้นอย่างแท้จริง
ทั้งนี้ รางวัล The Asset Triple A Digital Awards 2020 เป็นเวทีมอบรางวัลสำคัญของเอเชียที่ยกย่องสถาบันการเงิน และบริษัทผู้พัฒนาเทคโนโลยีในภูมิภาคเอเชียแปซิฟิกและตะวันออกกลางที่มีความเป็นเลิศในการพัฒนานวัตกรรมต่างๆ เพื่อเสริมสร้างประสบการณ์ด้านดิจิทัลให้กับลูกค้า